
	Κύκλος διαλέξεων με θέμα

«Προς την Επανάσταση και τη συγκρότηση του Ελληνικού Κράτους»

Διάλεξη
της Ομότιμης Καθηγήτριας

του Εθνικού και Καποδιστριακού Πανεπιστημίου Αθηνών

κ. Όλγας Κατσιαρδή-Hering

Σελίδες από την ελληνική εκπαίδευση στην Ανατολή,

15ος -πρώιμος 19ος αι.  Ερωτήματα και απαντήσεις

στο Σπίτι της Κύπρου

Με τη διάλεξη της Ομότιμης Καθηγήτριας του Εθνικού και Καποδιστριακού Πανεπιστημίου Αθηνών κ. Όλγας Κατσιαρδή-Hering, με θέμα Σελίδες από την ελληνική εκπαίδευση στην Ανατολή, 15ος -πρώιμος 19ος αι.  Ερωτήματα και απαντήσεις, συνεχίστηκε, την Τετάρτη 23 Μαΐου 2018, στο Σπίτι της Κύπρου στην Αθήνα, ο δεύτερος κύκλος διαλέξεων που συνδιοργανώνουν το Σπίτι της Κύπρου και η Εταιρεία Μελέτης Έργου Ιωάννη Καποδίστρια με γενικό τίτλο Προς την Επανάσταση και τη συγκρότηση του Ελληνικού Κράτους.

Τη διακεκριμένη ομιλήτρια καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου. Προλογίζοντας τη διάλεξη, ο Πρόεδρος Δ.Σ. της Εταιρείας Μελέτης Έργου Ιωάννη Καποδίστρια, νομικός, ιστορικός, ερευνητής κ. Ανδρέας Κούκος, αναφέρθηκε στο σημαντικό διδακτικό, ερευνητικό και συγγραφικό  έργο της.

Όπως σημείωσε η κ. Κατσιαρδή-Hering, η ελληνική εκπαίδευση στο υπό εξέταση χρονικό διάστημα, από τον 15ο έως τον πρώιμο 19ο αι.  δεν μπορεί να περιορισθεί στους, υπό την οθωμανική και βενετική (αλλά και γαλλική, αγγλική) επικράτεια, χώρους της Νοτιοανατολικής Ευρώπης αλλά συνεξετάζεται και μέσα από την ανάπτυξή της στις εστίες της ελληνικής διασποράς. Σποραδική μόνο ήταν η λειτουργία ιδιωτικών, μοναστικών εστιών παιδείας έως τις αρχές του 17ου αι., αλλά και σταδιακός ο πολλαπλασιασμός σχολικών εκκλησιαστικών, κοινοτικών μονάδων από τα τέλη του 17ου αι. κ.ε.
Στο πλαίσιο της διάλεξης, η ομιλήτρια παρουσίασε τον ρόλο της Εκκλησίας, των εμπόρων και των κοινοτήτων προς αυτή την πορεία παιδείας, ενώ αναφέρθηκε στην ώσμωση Ανατολής και Δύσης, στον ρόλο της άνθησης της παιδείας στην ελληνοβενετική Ανατολή, αλλά, ειδικότερα κατά την περίοδο του Νεοελληνικού Διαφωτισμού, και στη διάδοση της ελληνικής γλώσσας και του ελληνικού βιβλίου σε εστίες της Νοτιοανατολικής Ευρώπης και στη διασπορά.
Μετά την ολοκλήρωση της διάλεξης ακολούθησαν ερωτήσεις και ανοικτή συζήτηση με τη συμμετοχή του ακροατηρίου. Τη συζήτηση συντόνισε ο κ. Ανδρέας Κούκος.
17 Μαΐου 2018

